別唐十五誡因寄禮部賈侍郎
作者：杜甫
朝代：唐

paragraphs: 九載一相逢，百年能幾何。
復爲萬里別，送子山之阿。
白鶴久同林，潛魚本同河。
未知棲集期，衰老強高歌。
歌罷兩悽惻，六龍忽蹉跎。
相視髮皓白，況難駐羲和。
胡星墜燕地，漢將仍橫戈。
蕭條四海內，人少豺虎多。
少人慎莫投，多虎信所過。
飢有易子食，獸猶畏虞羅。
子負經濟才，天門鬱嵯峨。
飄颻適東周，來往若崩波。
南宮吾故人，白馬金盤陀。
雄筆映千古，見賢心靡他。
念子善師事，歲寒守舊柯。
爲吾謝賈公，病肺臥江沱。